Eskom krag, skuld in gedrang(Foto: pixabay) Die Suid-Afrikaanse kragvoorsiener Eskom het Woensdag gesê hy is teleurgesteld oor die afgraderingsbesluit wat die graderingsmaatskappy Moody’s gemaak het rondom sy langtermyn korporatiewe eenheidsgradering (KFG), of dan nou skuld wat nie deur die staat gewaarborg word nie. Dié gradering, wat spekuleer of ŉ korporatiewe eenheid al sy betalings sal kan nakom, is aangepas van B2 na B3. Dit beteken dat Eskom tans ses vlakke onder beleggingsgraad gemeet word, of kniediep in rommelstatus. Dit beteken dus dat Eskom waarskynlik nié sy betalings sal kan nakom nie. Jabu Mabuza, Eskom se uitvoerende hoof en tussentydse voorsitter, sê in ŉ verklaring dat die kragvoorsiener verstaan waarom Moody’s bekommerd is, maar dat hul nou saamwerk met regeringsdepartemente om die onderneming se struikelblokke te oorkom. Die graderingsagentskap het egter steeds vertroue in die skuld wat wel deur die regering gedek word en het dié gradering by Baa3 gehou. Dit is steeds een vlak bo rommelstatus. Jabuza het verder gesê dat Eskom voorts daaraan sal werk om sy skuld met al sy krediteure te vereffen, omdat hy hard aan die werk is om sy korporatiewe bestuursprobleme van die vorige regime uit te werk. Eskom het tans ŉ skuldlas van R450 miljard. Die regering het weer in die onlangse mediumtermynbegroting R138 miljard se reddingsboeie aan die sukkelende kragreus beloof. “Ons kontantvloeivlakke bly laag, maar ons het reeds ondersteuning vir ons regrukplanne van die plaaslike markte ontvang. Saam met die finansiële ondersteuning wat ons van die regering ontvang, is ons optimisties, maar versigtig dat ons ons skuldverantwoordelikhede sal kan nakom,” het Eskom gesê. Die kragreus is tans in die proses om sy negepuntplan, wat daarop gemik is om die kragverskaffer reg te ruk, te implementeer. Die plan is daarop gemik om meer sekerheid te bied en om Eskom se kragstasies te stabiliseer. Eskom het egter Woensdagoggend gesê dat sy netwerk steeds onder hewige druk verkeer, nadat omtrent 12,000 MW van sy opwekkingsvermoë verlore gegaan het as gevolg van onbeplande instandhoudingswerk wat uitgevoer moes word. Die kragvoorsiener se noodsentrum sou die situasie monitor om te verseker dat beurtkrag nie geïmplementeer word nie. Eskom se pompopgaarskemas en dieselopwekkers is tans voluit besig om druk op die stelsel te verlig, maar dié noodstelsels was ook besig om leeg te loop, het Eskom in ŉ verklaring gesê. Beurtkrag kan steeds op kort kennisgewing geïmplementeer word, sou daar enige verandering in die stelsel ontstaan.